MILAN KOVÁČ

Curriculum Vitae

Nar. 10.9. 1967, vyštudoval históriu, filozofiu a religionistiku na FiF UK v Bratislave, PhD. štúdium z religionistiky absolvoval na tej istej univerzite, ako aj na University of Uppsala a Universidad Nacional Autónoma de México. O d roku 2002 pôsobil ako docent a v tom istom roku na FiF UK založil samostatnú Katedru porovnávacej religionistiky, ktorú dodnes vedie. Od roku 2011 je menovaný profesorom. Prednášal na viacerých zahraničných univerzitách, celosemestrálne napr. na Missouri State University v USA, na University of Vienna v Rakúsku, na Universidad Autónoma de Yucatán, Mérida v Mexiku a ďalších. Pozvané prednášky absolvoval v Musée del´ Homme v Paríži, v Musée du quai Branly v Paríži, v Palacio Cantón v Méride a na ďalších významných inštitúciách v Európe, USA a v Mexiku. Svoj výskumný záujem spočiatku delil medzi výskum ľudovej mágie a démonológie na Slovensku (jeho výskumné tímy preskúmali viac ako tisíc slovenských obcí), a antropologické výskumy mayskej mytológie (v oblasti Mexika a Guatemaly). Neskôr sa plne sústredil na mezoamerickú antropológiu, históriu a archeológiu. Medzi rokmi 1999-2010 vykonal niekoľko dlhodobých výskumných pobytov u mayského kmeňa Lacandóncov v mexickom štáte Chiapas, kde študoval jeho jazyk, mytológiu a rituály. Od roku 2009 do súčasnosti vedie medzinárodný archeologický výskumný projekt v dažďových pralesoch guatemalskej provincie Petén, kde sa venuje vykopávkam mesta Uaxactún a ďalším predkolumbovským lokalitám. Počas týchto vykopávok jeho tím medzi iným objavil nový typ starovekého astronomického observatória, gigantické štukové masky považované za najväčšie skulpturálne dielo mayského sveta, najstaršie mayské nápisy v kameni a tiež najstarší písomný doklad mayských intronizačných rituálov. Prof. Milan Kováč je hlavným riešiteľom viacerých významných medzinárodných a domácich grantov, držiteľom Mellonovho (2010) a Fulbrightovho (2014) štipendia. Je.zakladateľom mezoamerických a mayských štúdií na Slovensku a jednou z kľúčových osobností európskeho a svetového bádania v tejto oblasti. Počnúc rokom 1994, kedy zorganizoval prvý výskum v Mezoamerike s priamym dopadom na akademickú sféru, túto výskumnú oblasť systematicky inštitucionalizoval. V Bratislave zaviedol medzinárodnú Autumn Academy of Maya Hieroglyphic Writing ( od r. 2009) spojenú s každoročnou konferenciou Bratislava Maya Meeting. Do slovenčiny kriticky preložil a vydal hlavný písomný prameň k štúdiu mayských dejín „Správa o veciach na Yucatáne“ od Diega de Landu (r. 2011) a na FiF UK založil (r. 2012) a vedie medzinárodne rešpektované Centrum mezoamerických štúdií (Center for Mesoamerican Studies).